Morten Bødskov (S), 2025-06-04:
Tak for det, formand, og tusind tak for ordet.
Natten til den 7. april 1990 vil aldrig blive glemt.
Branden på »Scandinavian Star« er en af de mest tragiske hændelser i nyere dansk historie.
159 mennesker mistede livet, børn og voksne, væk fra deres kære.
Selv om tragedien nu ligger godt 35 år tilbage, sidder den stadig i mange mennesker, og det gør spørgsmålene selvfølgelig også.
Derfor er der siden ulykken lavet en række undersøgelser, rapporter og redegørelser for at svare på, hvad der skete.
Det gælder bl.a. Granskningsudvalgets rapport tilbage fra 1991, rapporten fra 2022, bestilt af Erhvervsministeriet, og så senest »Scandinavian Star«-taskforcens redegørelse fra september 2024.
De to sidstnævnte er dem, spørgeren spørger ind til i dag.
Tilbage i 1993 forholdt domstolene sig også til spørgsmålet om ansvar i forbindelse med katastrofen.
Tre personer blev dengang dømt for overtrædelse af lov om skibets sikkerhed, og jeg kan godt forstå, at der er behov for svar.
Gennem årene er der også taget en lang række forskellige skridt for at få svar på de spørgsmål, som ulykken har rejst.
Der er også skruet på flere håndtag med én ting for øje, nemlig at historien ikke skal gentage sig.
Kort efter tragedien strammede myndighederne kravene til havnestatskontrol i Danmark, og det betyder, at Søfartsstyrelsen fra juni 1990 nu også skulle godkende udenlandske passagerskibe, inden de blev sat i drift.
Kravene til brandpatrulje og brandbekæmpelse på passagerskibe blev også skærpet, og gentagne gange siden er skibenes sikkerhed blevet forbedret, både herhjemme og også i EU.
I 1993 indførte Danmark f.eks. krav om bevis for gennemgået brand- og røgdykkeruddannelse for skibets besætning.
I 1998 kom der fælles regler om havnestatskontrol, og året efter, i 1999, blev det obligatorisk at syne alle passagerskibe.
Igen i 2010 blev reglerne om havnestatskontrol i EU's skærpet.
De mange ændringer her ændrer desværre ikke på, hvad der skete den nat i 1990, og de mange ændringer ændrer desværre heller ikke på de sår, som stadig lever, og de afsavn, som stadig findes.
Men ændringerne er lavet, for at vi kan se på hinanden og sige, at en katastrofe af den skala aldrig igen skal finde sted i danske farvande.
I dag spørges der så ind til følgende: Hvad kan regeringen i forlængelse af konklusionerne i de to regeringsnedsatte uafhængige undersøgelser fra henholdsvis september 2022 og september 2024 oplyse om myndighedernes ansvar for, at det fejlbehæftede skib, »Scandinavian Star«, blev sat i fast rutefart med passagerer mellem Frederikshavn og Oslo uden at være kontrolleret forud for mordbranden natten til den 7. april 1990, som kostede 159 mennesker livet.
Det er en vigtig dialog, som spørgerne rejser i dag, men det er samtidig også en kompleks sag, og derfor vil jeg komme med lidt baggrund.
På den baggrund bad et flertal i Folketinget om en forespørgselsdebat om sagen.
Her blev regeringen bl.a. anmodet om at redegøre for, hvad den ville gøre med henblik på at komme en opklaring af den stadig uopklarede sag nærmere.
Det fik den daværende erhvervsminister, hr. Simon Kollerup, til at iværksætte en ekstern juridisk undersøgelse i 2020.
Formålet var at bringe de overlevende og efterladte yderligere klarhed over, hvad Søfartsstyrelsens rolle var forud for ulykken i 1990.